LT
2022 10 4
Europos Sąjungos oficialusis leidinys
L 256/5
KOMISIJOS ĮGYVENDINIMO SPRENDIMAS (ES) 2022/1847 2022 m. rugsėjo 28 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „ES lygmens dėmesys konkretiems mokymosi sutrikimams“ (pranešta dokumentu Nr.
C(2022) 6901) (Tekstas autentiškas tik anglų kalba)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
kadangi:
(1)
2022 m. rugpjūčio 1 d.
Komisijai pateiktas prašymas užregistruoti Europos piliečių iniciatyvą „ES lygmens dėmesys konkretiems mokymosi sutrikimams“;
(2)
organizatoriai išdėstė šiuos iniciatyvos tikslus: „Šia iniciatyva siekiama padėti asmenims, turintiems konkrečių mokymosi sutrikimų (t. y. disleksiją, diskalkuliją, disgrafiją), lengviau gauti išsilavinimą.
Tokių sutrikimų turintys besimokantieji patiria mokymosi sunkumų, nes apie šiuos sutrikimus žinoma nepakankamai, neturima tinkamos mokymosi medžiagos ir per egzaminus nesudaromos sąžiningos sąlygos.
Nors valstybės narės šį klausimą sprendžia, tačiau jos tai daro individualiai, vadovaudamosi skirtingomis mokymosi sutrikimų apibrėžtimis, taikydamos skirtingus sutrikimų nustatymo metodus ir siūlydamos skirtingą pagalbą, todėl atsiranda atotrūkis tarp šalių.
Taigi kitose valstybėse narėse besimokantiesiems gali būti sudarytos kitokios sąlygos, o tai galėtų trukdyti jiems naudotis Sutartimis suteikta laisvo judėjimo teise ir turėti neigiamos įtakos jų išsilavinimui ir integracijai į visuomenę.
Tad prašome Komisijos pagal SESV 165 straipsnio 4 dalies antrą įtrauką pateikti pasiūlymą dėl Tarybos rekomendacijos, kurioje nacionalinėms Vyriausybėms būtų išdėstytos bendrosios gairės, kaip nustatyti mokymosi sutrikimus ir spręsti su jais susijusius klausimus.
Geresnis mokymosi sutrikimų turinčių asmenų integravimas į švietimo sistemą būtų svarbus žingsnis užtikrinant sąžiningas galimybes visiems ES piliečiams.“;
(3)
iniciatyvos priede, nurodant ir išsamiai išdėstant priežastis ją remti, pateikiama papildomos informacijos apie iniciatyvos dalyką, tikslus ir aplinkybes.
Priede atkreipiamas dėmesys į tris iniciatyvos elementus, visų pirma į tai, kad 1) ji gali atskleisti šio klausimo visuotinį pobūdį ir poreikį jį spręsti Europos lygmeniu, 2) kad Komisija, pasinaudodama savo ekspertų grupe ir būdama plačiau susipažinusi su valstybių narių teisės aktais, gali padėti atlikti konkrečius mokymosi sutrikimų tyrimus, kuriais pirmiausia turėtų būtų siekiama tokius sutrikimus apibrėžti Europos mastu ir nustatyti kompensuojamąsias priemones, ir 3) kad iniciatyva gali būti pabrėžiama naujų technologijų naudojimo tam, kad būtų palengvintas mokymosi sutrikimų turinčių asmenų mokymosi procesas, svarba;
(4)
prie iniciatyvos pridėtame papildomame dokumente pateikiamas lyginamasis disleksijos klausimo visoje Europoje tyrimas;
(5)
Komisija, atsižvelgdama į bendrą iniciatyvos tikslą – suteikti geresnes galimybes mokymosi sutrikimų turintiems asmenims gauti išsilavinimą, plėtojant kokybišką švietimą ir tuo tikslu skatinant valstybių narių bendradarbiavimą ir prireikus remiant bei papildant jų veiksmus, o kartu visapusiškai pripažįstant valstybių narių atsakomybę už mokymo turinį ir švietimo sistemų organizavimą, – yra kompetentinga pateikti teisės akto pasiūlymą, remdamasi Sutarties dėl Europos Sąjungos veikimo (SESV) 165 straipsniu;
(1) OL L 130, 2019 5 17, p. 55.